title: Decizia 2012/422/PESC a Consiliului din 23 iulie 2012 în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu

text:
               24.7.2012

               RO

               Jurnalul Oficial al Uniunii Europene

               L 196/67

         DECIZIA 2012/422/PESC A CONSILIULUI
   din 23 iulie 2012
   în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu
   CONSILIUL UNIUNII EUROPENE,
   Având în vedere Tratatul privind Uniunea Europeană, în special articolul 28 și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Uniunea pune în aplicare în mod activ Strategia UE împotriva proliferării armelor de distrugere în masă din 12 decembrie 2003 și măsurile enumerate în capitolul III din aceasta, precum eficientizarea multilateralismului și promovarea unui mediu internațional și regional stabil.

               (2)

               Uniunea este angajată față de sistemul de tratate multilaterale, care asigură temeiul juridic și normativ pentru toate eforturile de neproliferare. Politica Uniunii este de a continua punerea în aplicare și universalizarea normelor existente în materie de dezarmare și neproliferare. Uniunea acordă asistență țărilor terțe în îndeplinirea obligațiilor ce le revin în temeiul convențiilor și regimurilor multilaterale.

               (3)

               Declarația comună a reuniunii la nivel înalt pentru Mediterana desfășurată la Paris la 13 iulie 2008, care a instituit Uniunea pentru Mediterana, a reafirmat aspirația comună de instaurare a păcii, precum și a securității regionale, astfel cum se prevede în Declarația de la Barcelona adoptată în cadrul Conferinței euromediteraneene din 27 – 28 noiembrie 1995, care, între altele, promovează securitatea regională, acționând în favoarea neproliferării nucleare, chimice și biologice prin aderarea la o combinație de regimuri internaționale și regionale de neproliferare și de acorduri în materie de control al armamentului și de dezarmare, precum Tratatul de neproliferare a armelor nucleare (TNP), Convenția privind armele chimice, Convenția privind armele biologice și toxice, Tratatul de interzicere totală a experiențelor nucleare și/sau acorduri regionale de tipul zonelor fără arme nucleare, incluzând regimurile de verificare aferente, și prin respectarea acestora, precum și îndeplinind cu bună-credință angajamentele luate în cadrul convențiilor privind controlul armamentului, dezarmarea și neproliferarea.

               (4)

               Părțile la Uniunea pentru Mediterana vor urmări instituirea în Orientul Mijlociu a unei zone fără arme de distrugere în masă - nucleare, chimice și biologice - și fără vectorii acestora, care să poată fi verificată în mod reciproc și eficace. Mai mult, părțile vor examina măsurile de ordin practic de întreprins, între altele, pentru a preveni proliferarea armelor nucleare, chimice și biologice, precum și acumularea excesivă de arme convenționale.

               (5)

               La 19 – 20 iunie 2008, Uniunea Europeană a organizat la Paris un seminar intitulat „Securitatea în Orientul Mijlociu, neproliferarea armelor de distrugere în masă și dezarmarea”, care a reunit reprezentanți ai statelor din regiune și ai statelor membre ale Uniunii, precum și reprezentanți ai mediului academic și agenții naționale din domeniul energiei nucleare. Participanții au încurajat Uniunea să promoveze continuarea dezbaterii în cadrul diverselor foruri și să avanseze în mod progresiv către un format mai formal care să includă discuții între funcționari guvernamentali, valorificându-se cadrul de la Barcelona, însă în contextul unui format mai deschis din punct de vedere geografic.

               (6)

               Conferința de revizuire a TNP din 2010 a subliniat importanța unui proces care să ducă la punerea în aplicare deplină a Rezoluției sale din 1995 privind Orientul Mijlociu (rezoluția din 1995). În acest scop, conferința a aprobat următoarele măsuri de ordin practic, cuprinzând, printre altele, examinarea tuturor ofertelor care vizează susținerea punerii în aplicare a rezoluției din 1995, inclusiv oferta Uniunii de a găzdui un seminar cuprinzând acțiuni ulterioare, legat de cel organizat în iunie 2008.

               (7)

               De asemenea, Conferința de revizuire a TNP din 2010 a recunoscut rolul important pe care îl joacă societatea civilă în ceea ce privește contribuția la punerea în aplicare a rezoluției din 1995 și a încurajat toate eforturile în acest sens.

               (8)

               La 6 – 7 iulie 2011, Uniunea a organizat la Bruxelles un seminar pentru „a promova consolidarea încrederii și în sprijinul unui proces vizând instituirea unei zone fără arme de distrugere în masă și vectorii acestora în Orientul Mijlociu”, care a reunit reprezentanți de rang înalt ai statelor din regiune, cele trei state depozitare ale TNP, statele membre ale Uniunii, alte state interesate, precum și reprezentanți ai mediului academic și reprezentanți oficiali ai organizațiilor regionale și internaționale majore. Participanții au încurajat în mod ferm Uniunea să faciliteze în continuare procesul în vederea instituirii unei zone fără arme de distrugere în masă în Orientul Mijlociu, inclusiv prin noi inițiative similare înaintea conferinței din 2012 care urmează să fie convocată de SG al ONU și cosponsorii rezoluției din 1995.

               (9)

               La 14 octombrie 2011, Secretarul General al Organizației Națiunilor Unite și guvernele Federației Ruse, Regatului Unit și Statelor Unite, în calitate de cosponsori ai Rezoluției TNP din 1995 privind Orientul Mijlociu și de state depozitare ale tratatului, în consultare cu statele din regiune, l-au numit pe subsecretarul de stat Jaakko Laajava în calitate de mediator și au desemnat Finlanda drept guvern-gazdă pentru Conferința din 2012 privind instituirea unei zone fără arme nucleare și orice alte arme de distrugere în masă în Orientul Mijlociu.

               (10)

               Din noiembrie 2011, Uniunea s-a aflat în consultări strânse cu mediatorul și cu echipa sa pentru a furniza în continuare sprijin în procesul vizând instituirea unei zone fără arme nucleare și orice alte arme de distrugere în masă în Orientul Mijlociu,

         ADOPTĂ PREZENTA DECIZIE:
   Articolul 1
   (1)   În scopul asigurării unor acțiuni ulterioare seminarului din 2011 pentru „a promova consolidarea încrederii și în sprijinul unui proces vizând instituirea unei zone fără arme de distrugere în masă și vectorii acestora în Orientul Mijlociu”, Uniunea susține activități cu scopul de a promova următoarele obiective:

               (a)

               sprijinirea acțiunilor Mediatorului pentru Conferința din 2012 privind instituirea unei zone fără arme nucleare și orice alte arme de distrugere în masă în Orientul Mijlociu;

               (b)

               sporirea vizibilității Uniunii ca actor la nivel global și în regiune în domeniul neproliferării;

               (c)

               încurajarea dialogului regional de natură politică și privind securitatea în cadrul societăților civile și al guvernelor, în special în rândul experților, al funcționarilor și al persoanelor din mediul academic;

               (d)

               identificarea unor măsuri concrete de consolidare a încrederii care ar putea reprezenta măsuri de ordin practic în perspectiva unei zone fără arme de distrugere în masă și fără vectorii acestora în Orientul Mijlociu;

               (e)

               încurajarea discuției privind universalizarea și punerea în aplicare a tratatelor și a altor instrumente internaționale relevante pentru a preveni proliferarea armelor de distrugere în masă și a vectorilor acestora;

               (f)

               discutarea chestiunilor privind utilizările în scopuri pașnice ale energiei nucleare și cooperarea internațională și regională în această privință.

         (2)   În acest context, proiectele care urmează să fie susținute de către Uniune cuprind următoarele activități specifice:

               (a)

               furnizarea de mijloace pentru organizarea unui eveniment cuprinzând acțiuni ulterioare, legat de seminarele Uniunii din 2008 și 2011, care urmează să se desfășoare înaintea conferinței din 2012 sub forma unui seminar Modul II;

               (b)

               furnizarea de mijloace pentru pregătirea documentelor de referință cu privire la subiectele abordate în cadrul seminarului cuprinzând acțiuni ulterioare;

               (c)

               furnizarea de mijloace pentru crearea unei pagini dedicate pe site-ul Consorțiului UE de grupuri de reflecție pentru neproliferare;

               (d)

               furnizarea de mijloace pentru participarea experților neguvernamentali din Uniune, atunci când este necesar și în strânsă coordonare cu Serviciul european de acțiune externă (SEAE), la inițiative oficiale, neguvernamentale și Modul II relevante, cum ar fi Cadrul Amman.

         În anexă figurează o descriere detaliată a proiectelor.
   Articolul 2
   (1)   Responsabilitatea pentru punerea în aplicare a prezentei decizii îi revine Înaltului Reprezentant al Uniunii pentru afaceri externe și politica de securitate (ÎR).
   (2)   Punerea în aplicare din punct de vedere tehnic a proiectelor menționate la articolul 1 alineatul (2) este asigurată de Consorțiul UE pentru neproliferare, care îndeplinește această sarcină sub responsabilitatea ÎR. În acest scop, ÎR încheie acordurile necesare cu Consorțiul UE pentru neproliferare.
   Articolul 3
   (1)   Valoarea de referință financiară pentru punerea în aplicare a proiectelor menționate la articolul 1 alineatul (2) este de 352 000 EUR.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, aceasta încheie un acord de finanțare cu Consorțiul UE pentru neproliferare. Acordul prevede obligația Consorțiului UE pentru neproliferare de a asigura vizibilitatea contribuției Uniunii, corespunzătoare dimensiunii acesteia.
   (4)   Comisia depune eforturi în vederea încheierii acordului de finanțare menționat la alineatul (3) în cel mai scurt timp posibil după intrarea în vigoare a prezentei decizii. Aceasta informează Consiliul cu privire la orice dificultăți care intervin în cursul acestui proces și cu privire la data încheierii acordului.
   Articolul 4
   (1)   ÎR raportează Consiliului cu privire la punerea în aplicare a prezentei decizii, pe baza unor rapoarte periodice pregătite de Consorțiul UE pentru neproliferare. Aceste rapoarte stau la baza evaluării efectuate de Consiliu.
   (2)   Comisia furnizează informații cu privire la aspectele financiare ale proiectelor menționate la articolul 1 alineatul (2).
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 18 luni de la data încheierii acordurilor de finanțare menționate la articolul 3 alineatul (3). Totuși, aceasta expiră după șase luni de la intrarea sa în vigoare în cazul în care niciun acord de finanțare nu a fost încheiat în termenul respectiv.

      Adoptată la Bruxelles, 23 iulie 2012.

            Pentru Consiliu

            Președintele

         C. ASHTON

      ANEXĂ

         Proiecte în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu

      1.   OBIECTIVE
      În cadrul Declarației de la Barcelona adoptate de Conferința euromediteraneeană din 27 – 28 noiembrie 1995, Uniunea împreună cu partenerii săi mediteraneeni au convenit să urmărească instituirea în Orientul Mijlociu a unei zone fără arme de distrugere în masă și fără vectorii acestora, care să poată fi verificată în mod eficace. În 2008, Declarația comună a reuniunii la nivel înalt pentru Mediterana desfășurată la Paris a confirmat faptul că Uniunea este pregătită să examineze și să acționeze în vederea identificării unor măsuri de ordin practic pentru pregătirea unui teren adecvat pentru punerea deplină în aplicare a Rezoluției din 1995 privind Orientul Mijlociu (rezoluția din 1995) a Conferinței de revizuire a TNP și crearea unei astfel de zone. Astfel de măsuri de ordin practic au fost examinate în primă instanță în timpul seminarului UE intitulat „Securitatea în Orientul Mijlociu, neproliferarea armelor de distrugere în masă și dezarmarea”, desfășurat în iunie 2008 la Paris, și au fost ulterior identificate în cadrul seminarului UE pentru „a promova consolidarea încrederii și în sprijinul unui proces vizând instituirea unei zone fără arme de distrugere în masă și vectorii acestora în Orientul Mijlociu”, desfășurat în iulie 2011 la Bruxelles.
      În opinia UE, măsurile de ordin practic ar trebui, printre altele, să promoveze aderarea universală la toate acordurile și instrumentele multilaterale din domeniul neproliferării, al controlului armamentului și al dezarmării, cum ar fi Tratatul de neproliferare a armelor nucleare (TNP), Convenția privind armele chimice, Convenția privind armele biologice și toxice, Tratatul de interzicere totală a experiențelor nucleare și Codul de conduită de la Haga împotriva proliferării rachetelor balistice, precum și la acordurile de garanții generalizate ale AIEA împreună cu protocolul adițional la acestea, precum și respectarea acestora. Începerea negocierilor cu privire la Tratatul privind încetarea producției de material de fisiune ar reprezenta o altă etapă crucială în acest context. Astfel de măsuri ar constitui o măsură importantă de consolidare a încrederii la nivel regional în vederea instituirii unei zone fără arme de distrugere în masă și fără vectorii acestora, care să poată fi verificată.
      Uniunea dorește să continue și să intensifice dialogul politic și de securitate dintre partenerii relevanți din Uniunea pentru Mediterana și toate celelalte țări din Orientul Mijlociu cu privire la chestiuni legate de instituirea unei zone fără arme de distrugere în masă. Uniunea Europeană consideră că elaborarea și punerea în aplicare a unor măsuri concrete de consolidare a încrederii ar putea facilita progresele către o zonă fără arme de distrugere în masă.
      În acest context de interes crescând pentru dezvoltarea utilizărilor în scopuri pașnice ale energiei nucleare în regiune, ar trebui de asemenea făcute eforturi pentru a garanta că dezvoltarea modalităților pașnice de utilizare are loc în conformitate cu cele mai bune standarde de siguranță, securitate și neproliferare. Uniunea continuă să sprijine deciziile și rezoluția privind Orientul Mijlociu adoptate cu ocazia Conferinței de revizuire și prelungire a TNP din 1995, precum și documentele finale ale Conferinței de revizuire a TNP din 2000, respectiv ale Conferinței de revizuire a TNP din 2010. Conferința de revizuire a TNP din 2010 a aprobat un număr de măsuri de ordin practic, care cuprind, printre altele, convocarea Conferinței din 2012 privind instituirea unei zone a Orientului Mijlociu fără arme nucleare și orice alte arme de distrugere în masă, precum și examinarea tuturor ofertelor vizând susținerea punerii în aplicare a rezoluției din 1995.
      Ca urmare a succesului seminarului UE din iulie 2011, Uniunea consideră că aceste obiective ar putea să avanseze printr-un alt seminar în sprijinul conferinței din 2012.
      Uniunea dorește să sprijine obiectivele sus-menționate, după cum urmează:

                  —

                  prin organizarea unui seminar cuprinzând acțiuni ulterioare, care urmează să se desfășoare înaintea conferinței din 2012;

                  —

                  prin furnizarea de mijloace pentru pregătirea unor documente strategice de referință încredințate unor experți din regiune și dincolo de aceasta pentru a sprijini seminarul cuprinzând acțiuni ulterioare;

                  —

                  prin furnizarea de mijloace pentru crearea unei pagini dedicate pe site-ul Consorțiului UE pentru neproliferare (www.non-proliferation.eu);

                  —

                  prin furnizarea de mijloace pentru participarea experților neguvernamentali din Uniune, atunci când este necesar și în strânsă coordonare cu SEAE, la inițiative oficiale, neguvernamentale și Modul II relevante, cum ar fi Cadrul Amman.

            2.   DESCRIEREA PROIECTELOR
      2.1.   Proiectul nr. 1: seminar în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu înaintea conferinței din 2012

      2.1.1.   Scopul proiectului

                  (a)

                  să asigure un eveniment cuprinzând acțiuni ulterioare, legat de seminarul UE pentru „a promova un proces vizând instituirea unei zone fără arme de distrugere în masă și vectorii acestora în Orientul Mijlociu”, care s-a desfășurat la 6 – 7 iulie 2011 la Bruxelles sub forma unei reuniuni generale Modul II, înaintea conferinței din 2012;

                  (b)

                  să aducă în discuție chestiuni legate de securitatea regională în Orientul Mijlociu, inclusiv proliferarea armelor de distrugere în masă și a vectorilor acestora, precum și chestiuni convenționale;

                  (c)

                  să analizeze posibile măsuri de consolidare a încrederii care să faciliteze procesul de instituire a unei zone fără arme nucleare și orice alte arme de distrugere în masă în Orientul Mijlociu;

                  (d)

                  să aducă în discuție posibilitățile de universalizare și de punere în aplicare a tratatelor și a altor instrumente internaționale de neproliferare și dezarmare;

                  (e)

                  să analizeze perspectivele de cooperare nucleară pașnică și activitățile de asistență conexe.

            2.1.2.   Rezultatele preconizate ale proiectului

                  (a)

                  sprijinirea mediatorului Conferinței din 2012 privind instituirea unei zone fără arme nucleare și orice alte arme de distrugere în masă în Orientul Mijlociu în perioada premergătoare și în timpul organizării evenimentului respectiv;

                  (b)

                  aprofundarea dialogului și generarea încrederii în cadrul societății civile și în rândul guvernelor, pentru a se înregistra progrese suplimentare în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu;

                  (c)

                  sporirea înțelegerii reciproce a aspectelor care influențează peisajul de securitate regională, inclusiv cu privire la proliferarea armelor de distrugere în masă și a vectorilor acestora, precum și la chestiuni convenționale;

                  (d)

                  creșterea gradului de sensibilizare, cunoaștere și înțelegere a măsurilor de ordin practic necesare pentru instituirea în Orientul Mijlociu a unei zone fără arme de distrugere în masă și fără vectorii acestora;

                  (e)

                  contribuția la eforturile de universalizare și de punere în aplicare a tratatelor și a altor instrumente internaționale de neproliferare și dezarmare;

                  (f)

                  facilitarea cooperării internaționale și regionale cu privire la utilizările pașnice ale energiei nucleare în conformitate cu cele mai bune standarde de siguranță, securitate și neproliferare nucleare.

            2.1.3.   Descrierea proiectului

      Proiectul prevede organizarea unui seminar de două zile, care se va desfășura de preferință la Bruxelles sau în regiunea Orientului Mijlociu. Printre participanți se vor număra reprezentanți ai instituțiilor relevante ale Uniunii, ai statelor membre, ai tuturor țărilor din Orientul Mijlociu, ai statelor care dețin arme nucleare, ai organizațiilor internaționale relevante, precum și experți din mediul academic. Se așteaptă participarea a circa 150 de reprezentanți.
      Experții din mediul academic vor conduce discuțiile. Având în vedere caracterul delicat al subiectelor care urmează să fie abordate, discuțiile se vor desfășura conform regulii „Chatham House”, pentru a permite o dezbatere mai informală și mai deschisă, fără a se identifica sursa informațiilor primite în cadrul reuniunii.
      Vor fi acoperite cheltuielile de deplasare, cazare și diurnă ale participanților și ale vorbitorilor invitați (persoane din mediul academic și funcționari din afara Uniunii). Decizia Consiliului prevede, de asemenea, mijloacele financiare pentru acoperirea tuturor celorlalte costuri, care includ spațiul de conferință, echipamentul, dejunurile, cinele, pauzele de cafea. Limba de lucru a seminarului va fi engleza.
      Consorțiul UE pentru neproliferare, în strânsă consultare cu reprezentantul ÎR și cu statele membre, va invita participanții la seminar și pregătește ordinea de zi a conferinței.
      Consorțiul UE pentru neproliferare va pregăti un raport aferent reuniunilor; acesta va fi adresat reprezentantului ÎR și mediatorului. Raportul poate fi pus la dispoziția organismelor relevante din Uniune, tuturor țărilor din Orientul Mijlociu, altor țări interesate, precum și organizațiilor internaționale competente.
      2.2.   Proiectul nr. 2: documente de referință

      2.2.1.   Scopul proiectului

                  (a)

                  să furnizeze până la douăzeci de documente de referință cu privire la subiecte abordate de seminarul în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu;

                  (b)

                  să furnizeze instrumente pentru înțelegerea peisajului de securitate regională, inclusiv cu privire la proliferarea armelor de distrugere în masă și a vectorilor acestora, precum și la chestiuni convenționale;

                  (c)

                  să identifice posibile măsuri de consolidare a încrederii care ar putea reprezenta măsuri de ordin practic în direcția perspectivei unei zone fără arme de distrugere în masă și fără vectorii acestora în Orientul Mijlociu;

                  (d)

                  să identifice modalități de înregistrare a unor noi progrese în ceea ce privește universalizarea și punerea în aplicare ale tratatelor și ale altor instrumente internaționale de neproliferare și dezarmare;

                  (e)

                  să identifice perspective pentru cooperarea nucleară pașnică în contextul politicii energetice a țărilor și al necesităților acestora.

            2.2.2.   Rezultatele preconizate ale proiectului

                  (a)

                  contribuirea cu idei și propuneri la seminarul în sprijinul unui proces de consolidare a încrederii care să ducă la instituirea unei zone fără arme de distrugere în masă și fără vectorii acestora în Orientul Mijlociu și contribuirea la desfășurarea unei discuții structurate și axate pe toate chestiunile pertinente;

                  (b)

                  sporirea gradului de sensibilizare, cunoaștere și înțelegere, de către societățile civile și guverne, a chestiunilor legate de o zonă fără arme de distrugere în masă și fără vectorii acestora și de securitatea regională în Orientul Mijlociu;

                  (c)

                  furnizarea către guvernele și organizațiile internaționale de opțiuni politice și/sau de politică operațională pentru a facilita procesul de instituire a unei zone fără arme de distrugere în masă și fără vectorii acestora și de securitate regională în Orientul Mijlociu.

            2.2.3.   Descrierea proiectului

      Proiectul prevede pregătirea a până la douăzeci de documente de referință a câte 5 – 10 pagini fiecare. Consorțiul UE pentru neproliferare va elabora sau va dispune redactarea documentelor de referință, care nu reprezintă neapărat opiniile instituțiilor Uniunii și ale statelor membre. Consorțiul UE pentru neproliferare va organiza o cerere de prezentări vizând să încurajeze participarea experților din regiune.
      Documentele de referință vor acoperi subiectele discutate în cadrul seminarului în sprijinul unui proces care să ducă la instituirea unei zone fără arme nucleare și orice alte arme de distrugere în masă în Orientul Mijlociu. Fiecare document va prezenta opțiuni politice și/sau de politică operațională.
      Documentele de referință vor fi prezentate participanților la seminar, organismelor relevante din Uniune și din statele membre, tuturor țărilor din Orientul Mijlociu, altor țări interesate, precum și organizațiilor internaționale competente. Documentele de referință ar putea fi publicate pe site-ul Consorțiului UE pentru neproliferare.
      Documentele de referință ar putea fi compilate în cadrul unui volum în vederea unei publicări unice, ulterioară seminarului.
      2.3   Proiectul nr. 3: crearea unei pagini dedicate pe site-ul Consorțiului UE de grupuri de reflecție pentru neproliferare

      2.3.1.   Scopul proiectului

                  (a)

                  să încurajeze discuțiile și interacțiunea dintre funcționarii guvernamentali și societatea civilă, ONG-uri și mediul academic;

                  (b)

                  să creeze o pagină dedicată în care grupurile de reflecție pentru neproliferare să-și poată împărtăși analiza și opiniile independente cu privire la subiectele acoperite de seminar.

            2.3.2.   Rezultatele preconizate ale proiectului

      Facilitarea schimbului de opinii și sporirea contribuției societății civile, a ONG-urilor și a mediului academic la procesul de instituire a unei zone fără arme de distrugere în masă în Orientul Mijlociu
      2.3.3.   Descrierea proiectului

      Proiectul prevede pregătirea unei pagini dedicate reuniunii în cadrul site-ului Consorțiului UE pentru neproliferare. Pagina dedicată va permite descărcarea gratuită a tuturor documentelor relevante, inclusiv documentele pregătite și publicate pentru seminar și din partea grupurilor de reflecție care doresc să împărtășească rezultatele cercetării lor cu privire la subiectele acoperite de seminar.
      2.4   Proiectul nr. 4: participarea experților neguvernamentali din Uniune, atunci când este necesar și în strânsă coordonare cu SEAE, la inițiative oficiale, neguvernamentale și Modul II relevante, cum ar fi Cadrul Amman. Finanțarea inițiativelor tematice ad-hoc relevante

      2.4.1.   Scopul proiectului

      Să garanteze participarea adecvată și reprezentarea deplină a experților Uniune, inclusiv prin finanțarea inițiativelor tematice, la inițiative oficiale, neguvernamentale și Modul II relevante, cu domeniu de aplicare internațional sau regional, deja lansate (Cadrul Amman) sau care urmează să fie lansate în viitorul apropiat, cu scopul de a contribui la procesul de instituire a unei zone fără arme de distrugere în masă în Orientul Mijlociu.
      2.4.2.   Rezultatele preconizate ale proiectului

      Reunirea de informații și publicații tematice, menținerea unei rețele utile și influențarea pozitivă a procesului global de instituire a unei zone fără arme de distrugere în masă în Orientul Mijlociu.
      2.4.3.   Descrierea proiectului

      Sprijinirea participării experților neguvernamentali din Uniune atunci când funcționarii Uniunii nu participă la inițiative oficiale, neguvernamentale și Modul II relevante, cu domeniu de aplicare internațional sau regional.
      3.   DURATA
      Durata totală a punerii în aplicare a proiectelor este estimată la 18 luni.
      4.   BENEFICIARII
      Beneficiarii acestui proiect sunt:

                  (a)

                  țările din Orientul Mijlociu;

                  (b)

                  alte țări interesate;

                  (c)

                  organizațiile internaționale relevante;

                  (d)

                  societatea civilă.

            5.   ASPECTELE PROCEDURALE, COORDONAREA ȘI COMITETUL DIRECTOR
      Comitetul director va fi alcătuit din reprezentanți ai ÎR și reprezentanți ai entității de punere în aplicare pentru fiecare proiect specific. Comitetul director va revizui periodic punerea în aplicare a deciziei Consiliului, cel puțin o dată la șase luni, inclusiv prin utilizarea mijloacelor electronice de comunicare.
      6.   ENTITĂȚILE DE PUNERE ÎN APLICARE
      Punerea în aplicare la nivel tehnic a prezentei decizii a Consiliului va fi încredințată Consorțiului UE pentru neproliferare.
      Consorțiul UE pentru neproliferare va îndeplini această sarcină sub responsabilitatea ÎR. În desfășurarea activităților sale, consorțiul va coopera cu ÎR, cu statele membre ale UE și cu alte state participante și organizații internaționale, după caz.


title: Decizia (UE) 2017/340 a Parlamentului European și a Consiliului din 14 decembrie 2016 privind mobilizarea Fondului de solidaritate al Uniunii Europene pentru acordarea de asistență Germaniei

text:
               28.2.2017

               RO

               Jurnalul Oficial al Uniunii Europene

               L 50/49

         DECIZIA (UE) 2017/340 A PARLAMENTULUI EUROPEAN ȘI A CONSILIULUI
   din 14 decembrie 2016
   privind mobilizarea Fondului de solidaritate al Uniunii Europene pentru acordarea de asistență Germaniei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (1), în special articolul 4 alineatul (3),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 11,
   având în vedere propunerea Comisiei Europene,
   întrucât:

               (1)

               Obiectivul Fondului de solidaritate al Uniunii Europene („fondul”) este de a-i permite Uniunii să răspundă într-un mod rapid, eficient și flexibil situațiilor de urgență pentru a-și exprima solidaritatea față de populațiile din regiunile afectate de catastrofe naturale.

               (2)

               Fondul nu depășește o valoare anuală maximă de 500 000 000 EUR (la prețurile din 2011), astfel cum se prevede la articolul 10 din Regulamentul (UE, Euratom) nr. 1311/2013 al Consiliului (3).

               (3)

               În data de 19 august 2016, Germania a depus o cerere pentru mobilizarea fondului, în urma unei serii de inundații extrem de abundente, de scurtă durată, care au afectat regiunea Niederbayern în lunile mai și iunie 2016.

               (4)

               Cererea Germaniei îndeplinește condițiile de acordare a unei contribuții financiare din fond, astfel cum se prevede la articolul 4 din Regulamentul (CE) nr. 2012/2002.

               (5)

               În consecință, fondul ar trebui să fie mobilizat pentru a se acorda o contribuție financiară Germaniei.

               (6)

               Pentru a se reduce la minimum perioada necesară pentru mobilizarea Fondului, prezenta decizie ar trebui să se aplice de la data adoptării,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii pentru exercițiul financiar 2016, se mobilizează suma de 31 475 125 EUR acordată Germaniei din Fondul de solidaritate al Uniunii Europene sub formă de credite de angajament și credite de plată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 14 decembrie 2016.

      Adoptată la Strasbourg, 14 decembrie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         I. KORČOK

      (1)  JO L 311, 14.11.2002, p. 3.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


Anunţ juridic important

|

52007BP0125(02)

2. Decizia Parlamentului European din 24 aprilie 2007 privind închiderea conturilor Autorităţii Europene pentru Siguranţa Alimentară pentru exerciţiul financiar 2005 (C6-0399/2006 - 2006/2166(DEC))

Jurnalul Oficial 074 E , 20/03/2008 p. 0257 - 0258

		2.Decizia Parlamentului European din 24 aprilie 2007 privind închiderea conturilor Autorităţii Europene pentru Siguranţa Alimentară pentru exerciţiul financiar 2005 (C6-0399/2006 — 2006/2166(DEC))Parlamentul European,- având în vedere conturile anuale finale ale Autorităţii Europene pentru Siguranţa Alimentară pentru exerciţiul financiar 2005 [1],- având în vedere raportul Curţii de Conturi privind conturile anuale finale ale Autorităţii Europene pentru Siguranţa Alimentară pentru exerciţiul financiar 2005, precum şi răspunsurile autorităţii [2],- având în vedere Recomandarea Consiliului din 27 februarie 2007 (5711/2007 — C6-0080/2007),- având în vedere Tratatul CE, în special articolul 276,- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,- având în vedere Regulamentul (CE) nr. 178/2002 al Parlamentului European şi al Consiliului din 28 ianuarie 2002 de stabilire a principiilor şi a cerinţelor generale ale legislaţiei alimentare, de instituire a Autorităţii Europene pentru Siguranţa Alimentară [4] şi de stabilire a procedurilor în domeniul siguranţei produselor alimentare, în special articolul 44,- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,- având în vedere articolul 71 şi anexa V la Regulamentul său de procedură,- având în vedere raportul Comisiei pentru control bugetar şi avizul Comisiei pentru mediu, sănătate publică şi siguranţă alimentară (A6-0112/2007),1. constată că situaţia conturilor anuale finale ale Autorităţii Europene pentru Siguranţa Alimentară pentru exerciţiile financiare 2004 şi 2005 se prezintă după cum urmează:NB — Variaţiile sumelor totale se datorează rotunjirilor.Sursa: Datele autorităţii — Prezentul tabel rezumă datele furnizate de autoritate în conturile sale anuale.(în mii EUR) |Contul de venituri şi cheltuieli pentru exerciţiile financiare 2004 şi 2005 || 2005 | 2004 |Venituri din exploatare | 27405 | 20591 |Total venituri din exploatare | 27405 | 20591 |Cheltuieli administrative | | |Cheltuieli de personal | -13012 | -7564 |Clădiri şi cheltuieli conexe | -3627 | -4192 |Alte cheltuieli (inclusiv cheltuieli cu entităţile consolidate ale CE) | -2205 | -1263 |Amortizare şi reducerea valorii entităţilor consolidate | -603 | -333 |Alte cheltuieli (inclusiv cheltuieli cu entităţile consolidate ale CE) | -8413 | -6431 |Total cheltuieli de funcţionare | -27674 | -19783 |Profit / (pierdere) din exploatare | -761 | 808 |Venituri din operaţiuni financiare | - | 0 |Cheltuieli din operaţiuni financiare | -7 | -7 |Profit / (pierdere) din operaţiuni financiare | -7 | -6 |Profit / (pierdere) curent(ă) | -768 | 802 |Venit extraordinar | | |Cheltuieli extraordinare | - | -27 |Profit / (pierdere) extraordinar(ă) | - | -27 |Rezultat economic pentru exerciţiul financiar | -768 | 775 |2. aprobă închiderea conturilor Autorităţii Europene pentru Siguranţa Alimentară pentru exerciţiul financiar 2005;3. încredinţează Preşedintelui sarcina de a transmite prezenta decizie directorului executiv al Autorităţii Europene pentru Siguranţa Alimentară, Consiliului, Comisiei şi Curţii de Conturi şi de a asigura publicarea acesteia în Jurnalul Oficial al Uniunii Europene (seria L).[1] JO C 266, 31.10.2006, p. 22.[2] JO C 312, 19.12.2006, p. 42.[3] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).[4] JO L 31, 01.02.2002, p. 1. Regulament astfel cum a fost modificat ultima dată prin Regulamentul (CE) nr. 575/2006 (JO L 100, 8.4.2006, p. 3).[5] JO L 357, 31.12.2002, p. 72.--------------------------------------------------


title: Decizia 2012/712/PESC a Consiliului din 19 noiembrie 2012 referitoare la conferința de examinare a Convenției privind interzicerea dezvoltării, producerii, stocării și folosirii armelor chimice și distrugerea acestora (CWC) din 2013

text:
               20.11.2012

               RO

               Jurnalul Oficial al Uniunii Europene

               L 321/68

         DECIZIA 2012/712/PESC A CONSILIULUI
   din 19 noiembrie 2012
   referitoare la conferința de examinare a Convenției privind interzicerea dezvoltării, producerii, stocării și folosirii armelor chimice și distrugerea acestora (CWC) din 2013
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29 și articolul 31 alineatul (1),
   întrucât:

               (1)

               La 29 aprilie 1997 a intrat în vigoare Convenția privind interzicerea dezvoltării, producerii, stocării și folosirii armelor chimice și distrugerea acestora (CWC). CWC urmărește eliminarea unei întregi categorii de arme de distrugere în masă, prin interzicerea dezvoltării, producerii, achiziționării, stocării, conservării, transferului sau folosirii armelor chimice.

               (2)

               Uniunea consideră CWC drept un element esențial al cadrului privind neproliferarea și dezarmarea și drept un instrument unic de dezarmare și neproliferare, a cărui integritate și aplicare strictă trebuie garantate pe deplin. Toate statele membre ale UE sunt state părți la CWC.

               (3)

               De asemenea, Uniunea consideră că CWC s-a dovedit a fi un instrument extrem de eficient deoarece s-a obținut o aderare cvasiuniversală, iar statele deținătoare au distrus deja o mare parte din depozitele lor de arme chimice. În același timp și deși distrugerea rămâne o prioritate pentru Organizația pentru Interzicerea Armelor Chimice (OIAC) instituită în temeiul CWC, apar noi provocări și amenințări față de care OIAC trebuie să se adapteze pentru a păstra și apăra integritatea CWC.

               (4)

               Uniunea consideră, de asemenea, că o relație sistematică strânsă a OIAC cu societatea civilă, inclusiv înaintea și în timpul conferinței de examinare, este benefică pentru activitatea OIAC.

               (5)

               La 17 noiembrie 2003, Consiliul Uniunii Europene a adoptat Poziția comună 2003/805/PESC privind universalizarea și consolidarea acordurilor multilaterale în domeniul neproliferării armelor de distrugere în masă și a vectorilor acestora (1). În temeiul acelei poziții comune, CWC constituie unul dintre respectivele acorduri multilaterale.

               (6)

               La 12 decembrie 2003, Consiliul European a adoptat Strategia UE împotriva proliferării armelor de distrugere în masă, care reafirmă angajamentul Uniunii față de sistemul de tratate multilaterale și subliniază, între altele, rolul crucial al CWC și al OIAC în crearea unei lumi fără arme chimice.

               (7)

               La 28 aprilie 2004, Consiliul de Securitate al Organizației Națiunilor Unite a adoptat în unanimitate Rezoluția 1540 (2004), care reafirmă faptul că proliferarea armelor de distrugere în masă și a vectorilor acestora reprezintă o amenințare la adresa păcii și a securității internaționale. Ulterior, Consiliul de Securitate a adoptat Rezoluțiile 1673 (2006), 1810 (2008) și 1977 (2011) care au reiterat obiectivele Rezoluției 1540 (2004) și au exprimat interesul Consiliului de Securitate pentru intensificarea eforturilor sale de promovare a punerii în aplicare depline a rezoluției respective. Punerea în aplicare a CWC și punerea în aplicare a Rezoluției 1540 (2004) și a rezoluțiilor ulterioare conexe se consolidează reciproc.

               (8)

               La 22 noiembrie 2004, Consiliul Uniunii Europene a adoptat prima Acțiune comună 2004/797/PESC privind sprijinirea activităților OIAC în cadrul punerii în aplicare a Strategiei UE împotriva proliferării armelor de distrugere în masă (2). Acea acțiune comună a fost urmată de Acțiunea comună 2005/913/PESC a Consiliului (3), adoptată la 12 decembrie 2005, de Acțiunea comună 2007/185/PESC a Consiliului (4), adoptată la 19 martie 2007, de Decizia 2009/569/PESC a Consiliului (5), adoptată la 27 iulie 2009, și de Decizia 2012/166/PESC a Consiliului (6), adoptată la 23 martie 2012.

               (9)

               La 8 septembrie 2006, Adunarea generală a ONU a adoptat Strategia globală de combatere a terorismului prin care statele membre ale ONU s-au angajat, între altele, să pună în aplicare toate rezoluțiile Consiliului de Securitate al ONU legate de terorismul internațional și să coopereze pe deplin în îndeplinirea sarcinilor lor cu organismele subsidiare ale Consiliului de Securitate în materie de combatere a terorismului. Strategia a încurajat, de asemenea, OIAC să își continue eforturile, în limitele mandatului său, de sprijinire a statelor în consolidarea capacităților de prevenire a accesului teroriștilor la materiale chimice, de a asigura securitatea instalațiilor conexe și de a răspunde eficient în cazul unui atac în care sunt utilizate astfel de materiale.

               (10)

               La 2 decembrie 2011, Adunarea generală a ONU a adoptat prin consens o rezoluție referitoare la punerea în aplicare a CWC.

               (11)

               În vederea celei de a treia conferințe de examinare a CWC din 2013 („a treia conferință de examinare”), este oportun să se definească abordarea Uniunii care va orienta statele sale membre în cadrul acelei conferințe,

         ADOPTĂ PREZENTA DECIZIE:
   Articolul 1
   (1)   Obiectivul Uniunii Europene este consolidarea Convenției privind interzicerea dezvoltării, producerii, stocării și folosirii armelor chimice și distrugerea acestora (CWC) pe baza progreselor înregistrate până acum în distrugerea depozitelor declarate de arme chimice și prevenirea reapariției acestora, între altele prin consolidarea regimului de verificare al CWC, prin îmbunătățirea punerii în aplicare la nivel național, precum și prin eforturi în direcția atingerii universalității.
   (2)   Uniunea urmărește consolidarea CWC de asemenea prin adaptarea punerii sale în aplicare din perspectiva mediului de securitate în schimbare și a evoluțiilor din știință și tehnologie și prin sublinierea faptului că cea de a treia conferință de examinare ar trebui să acorde sprijin politic și orientări generale pentru activitatea care urmează să fie întreprinsă în perioada dintre sesiuni cu privire la prioritățile viitoare ale OIAC.
   (3)   În vederea atingerii obiectivului prevăzut în prezentul articol, Uniunea înaintează propuneri concrete pentru cea de a treia conferință de examinare.
   Articolul 2
   Pentru realizarea obiectivului stabilit la articolul 1, Uniunea:

               (a)

               contribuie la examinarea integrală a funcționării CWC în cadrul celei de a treia conferințe de examinare, ținând seama în special de evoluțiile științifice și tehnologice, precum și la clădirea unei baze solide pentru abordarea provocărilor cu care se va confrunta CWC în viitor;

               (b)

               ajută la obținerea unui consens pentru a permite succesul celei de a treia conferințe de examinare și promovează, între altele, următoarele chestiuni esențiale:

                           (i)

                           reafirmarea caracterului global al interzicerii armelor chimice, astfel cum este stabilit în Criteriul general al întrebuințării, prin:

                                       —

                                       reconfirmarea faptului că interdicțiile prevăzute de CWC se aplică oricăror produse chimice toxice, cu excepția celor care sunt întrebuințate în scopuri care nu sunt interzise de articolul II alineatul (9), cu condiția ca tipurile și cantitățile acestor produse să corespundă acestor întrebuințări, luându-se astfel în considerare toate progresele științifice și tehnologice ulterioare celei de a doua conferințe de examinare din 2008;

                                       —

                                       sublinierea obligației statelor părți de a reflecta Criteriul general al întrebuințării în legislația lor națională de punere în aplicare și în practica administrativă de aplicare;

                           (ii)

                           sublinierea punerii în aplicare depline și la timp de către statele părți a tuturor obligațiilor de declarare în temeiul articolului III, în special cele legate de armele chimice, inclusiv cele legate de substanțele folosite pentru menținerea ordinii publice;

                           (iii)

                           elaborarea și punerea în aplicare de către Secretariatul tehnic al CWC („Secretariatul tehnic”) a unor abordări concentrate și personalizate referitoare la atingerea universalității CWC, în strânsă coordonare și cooperare cu statele părți, dat fiind faptul, de asemenea, că cel puțin un stat care nu este parte la CWC, și anume Siria, a recunoscut în iulie 2012 că deține arme chimice;

                           (iv)

                           reafirmarea obligației statelor deținătoare de arme chimice de a își distruge armele chimice și recunoașterea realizărilor de până acum în eliminarea armelor chimice prin:

                                       —

                                       salutarea eforturilor întreprinse și a progreselor înregistrate de statele deținătoare în distrugerea depozitelor lor declarate și evidențierea faptului că s-au înregistrat deja progrese însemnate pe drumul către o lume fără arme chimice;

                                       —

                                       recunoașterea succesului abordării chestiunii termenelor prelungite finale pentru distrugerea armelor chimice de către statele deținătoare;

                                       —

                                       solicitarea adresată statelor deținătoare de arme chimice de a finaliza distrugerea depozitelor lor de arme chimice în cel mai scurt timp cu putință în conformitate cu CWC și cu anexa sa privind verificarea, precum și cu decizia celei de a șaisprezecea sesiuni a Conferinței statelor părți cu privire la chestiunea termenului prelungit final pentru distrugerea depozitelor rămase;

                                       —

                                       reiterarea importanței verificării sistematice a distrugerii de către Secretariatul tehnic, astfel cum prevede CWC și anexa sa privind verificarea;

                                       —

                                       sublinierea faptului că, deși ar trebui menținute experiența și capacitatea de a gestiona arme chimice, precum și arme chimice abandonate sau vechi, OIAC trebuie, de asemenea, să își continue adaptarea la noul mediu de securitate;

                           (v)

                           consolidarea regimului de verificare cu privire la activitățile care nu sunt interzise în temeiul CWC, în vederea consolidării prevenirii reapariției armelor chimice prin:

                                       —

                                       sublinierea obligației tuturor statelor părți de a prezenta declarații corespunzătoare și la timp în temeiul articolului VI;

                                       —

                                       desfășurarea unui număr suficient de inspecții în temeiul articolului VI, cu acoperire geografică și frecvență corespunzătoare, în conformitate cu orientările convenite;

                                       —

                                       sporirea relevanței inspecțiilor în temeiul articolului VI față de obiectul și scopul CWC și asigurarea selecției eficiente a siturilor, inclusiv prin evaluarea rezultatelor metodologiei provizorii de selecție a siturilor pentru alte instalații de producție chimică (AIPC);

                                       —

                                       îmbunătățirea bazei de informații pentru verificarea sectorului industrial, între altele prin încurajarea Secretariatului tehnic să utilizeze informațiile deja disponibile, inclusiv informațiile transmise voluntar de către statele părți și informațiile din rapoartele inspecțiilor anterioare, precum și informațiile publice corespunzătoare;

                                       —

                                       sublinierea faptului că listele de produse chimice („listele”) au fost elaborate în principal pentru aplicarea diferitelor măsuri de verificare;

                                       —

                                       acționarea cu privire la eforturi de menținere a pertinenței listelor din perspectiva evoluțiilor din știință și tehnologie, între altele prin examinarea avantajelor examinării periodice a listelor între conferințele de examinare;

                                       —

                                       promovarea în continuare a implicării și interacțiunii cu industria chimică și sprijinirea eforturilor Secretariatului tehnic în acea direcție;

                                       —

                                       examinarea posibilității de a adopta măsuri suplimentare în materie de calitate și eficiență pentru procesul de inspecție, cum ar fi creșteri corespunzătoare ale flexibilității și simplificării desfășurării inspecțiilor;

                                       —

                                       asigurarea capacității Secretariatului tehnic de a realiza eșantionări și analize eficiente în timpul inspecțiilor efectuate în sectorul industrial;

                           (vi)

                           îmbunătățirea continuă a măsurilor naționale de punere în aplicare și reafirmarea faptului că respectarea deplină a articolului VII este un factor vital pentru eficiența prezentă și viitoare a regimului CWC, inclusiv prin:

                                       —

                                       adoptarea unei abordări orientate și personalizate pentru încurajarea și asistarea statelor părți care nu au pus încă în aplicare CWC în mod corespunzător;

                                       —

                                       oferirea de asistență statelor părți solicitante, conform exemplului oferit de acțiunile comune și deciziile adoptate de Consiliul Uniunii Europene în sprijinul activităților OIAC;

                                       —

                                       consolidarea controalelor naționale ale exporturilor și importurilor, care sunt cerute pentru prevenirea achiziționării de arme chimice și pentru îmbunătățirea capacității OIAC de a sprijini instituirea unor mecanisme naționale de control al transferurilor internaționale;

                                       —

                                       punerea în aplicare a măsurilor corespunzătoare pentru sporirea siguranței și securității chimice;

                                       —

                                       analizarea sinergiilor potențiale dintre OIAC și alte organizații internaționale relevante în ceea ce privește sprijinirea punerii în aplicare și consolidarea capacităților;

                           (vii)

                           punerea în aplicare a dispozițiilor CWC referitoare la consultări, cooperare și anchete, în special mecanismul inspecțiilor la cerere care rămâne un instrument viabil și utilizabil al regimului de verificare al OIAC, subliniind dreptul legal al statelor părți de a solicita o inspecție la cerere fără consultare prealabilă și încurajând utilizarea mecanismului după cum este cazul pentru clarificarea și soluționarea oricăror chestiuni referitoare la o posibilă nerespectare a CWC; din acest punct de vedere, sublinierea importanței menținerii și dezvoltării în continuare de către Secretariatul tehnic a capacităților tehnice, a experienței și a pregătirii necesare pentru desfășurarea inspecțiilor la cerere, precum și a obligației statelor părți de a fi pregătite permanent pentru a se supune unor inspecții la cerere;

                           (viii)

                           sprijinul puternic susținut pentru activitățile OIAC legate de asistență și protecție, în special menținerea capacităților și a experienței OIAC și sporirea capacității Secretariatului tehnic și a statelor părți de a preveni și atenua utilizarea abuzivă sau atacurile care implică produse chimice toxice și de a reacționa față de acestea, în special prin:

                                       —

                                       încurajarea tuturor statelor părți să prezinte declarații corespunzătoare și în timp util în temeiul articolului X, după cum prevede CWC, precum și încurajarea statelor părți să sporească oferta de asistență;

                                       —

                                       sublinierea importanței menținerii de către Secretariatul tehnic a capacităților și a experienței sale, precum și menținerea și dezvoltarea în continuare a pregătirii necesare pentru desfășurarea anchetelor în cazuri de pretinsă utilizare;

                                       —

                                       sublinierea importanței sprijinului permanent al OIAC pentru programele naționale de protecție și a consolidării capacității OIAC de a mijloci ofertele de expertiză și asistență;

                                       —

                                       încurajarea OIAC să asiste statele în consolidarea capacităților de prevenire și de atenuare a atacurilor teroriste care utilizează arme chimice, între altele prin consiliere cu privire la sporirea siguranței și securității chimice;

                                       —

                                       sublinierea importanței cooperării consolidate cu organizațiile regionale și subregionale, inclusiv prin participarea la eforturile internaționale privind crearea centrelor regionale de excelență pentru asistență și protecție, și analizarea posibilității de combinare a acestei cooperări cu eforturile în temeiul articolului VII și al articolului XI, în conformitate cu decizia privind articolul XI luată de către cea de a șaisprezecea sesiune a Conferinței statelor părți;

                                       —

                                       examinarea modalităților de consolidare a capacității OIAC de a gestiona situații de conflict și postconflict care implică arme chimice;

                                       —

                                       solicitarea adresată Secretariatului tehnic de a își consolida cooperarea cu alte organizații internaționale relevante cu privire la răspunsul în situații de urgență în caz de utilizare a armelor chimice sau de amenințare cu utilizarea acestora, inclusiv în situații de conflict și postconflict, în special cu privire la cooperarea cu ONU în materie de anchetare a utilizării posibile a armelor chimice;

                           (ix)

                           încurajarea cooperării internaționale în conformitate cu convenția prin:

                                       —

                                       salutarea propunerilor concrete și practice care țin seama de inițiativele existente, astfel cum sunt exemplificate de acțiunile comune și de deciziile Consiliului Uniunii Europene, în special propunerile referitoare la chestiuni precum siguranța și securitatea chimice și gestionarea produselor chimice, în conformitate cu decizia privind articolul XI luată în cadrul celei de a șaisprezecea sesiuni a Conferinței statelor părți;

                                       —

                                       încurajarea Secretariatului tehnic să asiste statele părți în punerea în aplicare a obligațiilor lor naționale prin asistență tehnică personalizată și durabilă, în scopul facilitării cooperării internaționale consolidate în domeniul chimiei;

                                       —

                                       încurajarea Secretariatului tehnic să acționeze în colaborare cu alte organizații și să își evalueze programele pentru a asigura că acestea au impactul dorit și că resursele sunt maximizate;

                           (x)

                           sporirea contribuției OIAC la eforturile globale de combatere a terorismului prin:

                                       —

                                       continuarea și intensificarea activității Grupului de lucru deschis privind terorismul din cadrul OIAC;

                                       —

                                       evidențierea respectării obligațiilor care decurg din Rezoluția 1540 (2004) a Consiliului de Securitate al ONU, precum și din alte rezoluții ONU relevante, în special pentru a solicita cooperare practică între OIAC și organizațiile relevante, în scopul evitării riscului achiziționării sau al utilizării armelor chimice în scopuri teroriste, inclusiv a accesului posibil al teroriștilor la materiale, echipamente și cunoștințe care ar putea fi utilizate pentru dezvoltarea și producerea armelor chimice;

                                       —

                                       sublinierea necesității acționării în direcția consolidării siguranței și securității chimice globale și a controlului național al transferurilor internaționale, inclusiv asistarea statelor părți în punerea în aplicare a măsurilor practice și orientate care ar putea contribui, în același timp, la consolidarea cooperării cu privire la utilizările chimiei în scopuri pașnice și la asistență și protecție.

         Articolul 3
   Acțiunea desfășurată de Uniune în sensul articolului 2 cuprinde:

               (a)

               dacă este cazul, demersuri:

                           (i)

                           în vederea promovării aderării universale la CWC;

                           (ii)

                           pentru promovarea punerii efective în aplicare la nivel național a CWC de către statele părți;

                           (iii)

                           pentru stimularea statelor părți să sprijine și să participe la o examinare eficace și completă a CWC, reiterând astfel angajamentul lor față de acest instrument internațional fundamental de luptă împotriva armelor chimice;

                           (iv)

                           pentru promovarea propunerilor de la articolul 2 care vizează consolidarea în continuare a CWC;

               (b)

               declarații și documente de lucru înaintea și în timpul celei de a treia conferințe de examinare spre examinare de către statele părți.

         Articolul 4
   Prezenta decizie intră în vigoare la data adoptării.

      Adoptată la Bruxelles, 19 noiembrie 2012.

            Pentru Consiliu

            Președintele

         C. ASHTON

      (1)  JO L 302, 20.11.2003, p. 34.

      (2)  JO L 349, 25.11.2004, p. 63.

      (3)  JO L 331, 17.12.2005, p. 34.

      (4)  JO L 85, 27.3.2007, p. 10.

      (5)  JO L 197, 29.7.2009, p. 96.

      (6)  JO L 87, 24.3.2012, p. 49.